ต่างชาติซื้อหุ้นไทย6.5หมื่นล.
9เดือนปีนี้โกยกำไร41%ไตรมาส3ดัชนีถึง1,300จุดแจก10%มูลค่าตลาดเพิ่มล้านล้านบาท
29 ก.ย. 2555

9เดือนปีนี้โกยกำไร41%ไตรมาส3ดัชนีถึง1,300จุดแจก10%มูลค่าตลาดเพิ่มล้านล้านบาท
หุ้นไตรมาส 3 ปีนี้ดีเกินคาด ดัชนีถึง 1,300 จุด เพิ่ม 10% จากไตรมาส 2 มูลค่าตลาดหุ้นไทยโต 1 ล้านล้านบาท รวม 9 เดือน ต่างชาติลุยซื้อกว่า 6.5 หมื่นล้าน
ตลาดหุ้นวันที่ 28 ก.ย.ที่ผ่านมา ซึ่งเป็นวันสุดท้ายของไตรมาส 3 ปี 2555 ดัชนีหุ้นไทยปรับตัวขึ้นไปสูงสุดแตะระดับ 1,300.17 จุด ก่อนปิดที่ 1,298.79 จุด เพิ่มขึ้น 126.68 จุด หรือเพิ่มขึ้น 10.80% จากสิ้นไตรมาส 2 ปีนี้ ปิดที่ 1,172.11 จุด แต่หากเทียบกับในช่วงไตรมาส 3 ปีก่อน ดัชนีพุ่งถึง 382.58 จุด หรือสูงถึง 41.75% 
ขณะเดียวกัน สิ้นไตรมาส 3 ปีนี้ มูลค่าหลักทรัพย์ตามราคาตลาดรวม (มาร์เก็ตแคป) อยู่ที่ 10.7 ล้านล้านบาท เพิ่มขึ้น 1 ล้านล้านบาท จากไตรมาส 2 ที่มีมูลค่าหลักทรัพย์ 9.7 ล้านล้านบาท




 
ทางด้านนักลงทุนต่างชาติโหมซื้อหุ้นมากถึง 4,056.82 ล้านบาท ในวันศุกร์ที่ 28 ก.ย.นี้ ทำให้รวมทั้งเดือน ก.ย. ยอดการลงทุนของต่างชาติพลิกจากขายสุทธิ 790.56 ล้านบาท เป็นซื้อสุทธิ 3,266.26 ล้านบาท และรวม 9 เดือนปีนี้ นักลงทุนต่างชาติซื้อสุทธิทั้งสิ้น 65,016 ล้านบาท สถาบันในประเทศขายสุทธิ 44,210 ล้านบาท และรายย่อยขายจำนวน 23,826 ล้านบาท 
นายสมชาย เอนกทวีผล ผู้อำนวยการฝ่ายวิเคราะห์หลักทรัพย์ บริษัทหลักทรัพย์ (บล.) ฟินันเซีย ไซรัส กล่าวว่า แนวโน้มหุ้นไทยสัปดาห์หน้าจะแกว่งตัวผันผวนในกรอบ 1,280-1,310 จุด โดยนักลงทุนต้องติดตามว่าจีนจะออกมาตรการกระตุ้นเศรษฐกิจอย่างที่คาดการณ์ไว้หรือไม่ หากมีมาตรการออกมาก็น่าจะช่วยผลักดันให้ดัชนีเพิ่มขึ้นเหนือระดับ 1,300 จุดได้ แต่หากไม่มีดัชนีก็มีโอกาสปรับฐานลงจากแรงขายทำกำไร
“ถ้าไม่มีปัจจัยบวกใหม่ๆ เข้ามากระตุ้น คาดว่าตลาดหุ้นไทยจะเข้าสู่ช่วงการปรับฐานประมาณ 3-5%” นายสมชาย กล่าว
สำหรับกลยุทธ์ลงทุนช่วงนี้แนะนำถือหุ้นไม่เกิน 50% ของพอร์ต และไม่แนะนำให้ซื้อหุ้นเพิ่ม เนื่องจากราคาหุ้นเกือบทุกกลุ่มเพิ่มขึ้นมากแล้ว โดยนักลงทุนควรรอดูสถานการณ์และเข้าซื้ออีกครั้งหลังจากตลาดปรับฐานลงมาแล้ว
ทางด้านหุ้นธนาคารกรุงศรีอยุธยา (BAY) วันที่ 28 ก.ย. มีการซื้อขายรายการใหญ่ (บิ๊กล็อต) เพิ่มอีก 1.7 ล้านหุ้น มูลค่าการซื้อขาย 52.27 ล้านบาท ในราคาเฉลี่ย 30.75 บาท และราคาหุ้นในตลาดผงกขึ้นเป็นวันแรก ปิดที่ 31.25 บาท บวก 1 บาท หลังจากทรุดลง 6 วันทำการติดต่อกัน โดยเฉพาะวันที่ 26 ก.ย. จีอีกรุ๊ปมีการขายบิ๊กล็อตจำนวน 8.62% 
ฟิทช์ เรทติ้งส์ รายงานว่า อันดับเครดิตของธนาคารกรุงศรีอยุธยา ไม่ได้รับผลกระทบในทันที จากการที่ จีอี แคปิตอล อินเตอร์เนชั่นแนล โฮลดิ้งส์ คอร์ปอเรชั่น ได้ขายหุ้นประมาณ 7.6% ให้แก่นักลงทุนสถาบัน
อันดับเครดิตของ BAY สะท้อนถึงอันดับความแข็งแกร่งทางการเงิน ซึ่งเป็นการประเมินความแข็งแกร่งทางการเงินและพื้นฐานด้านเครดิตของตัวธนาคารโดยไม่ได้คำนึงถึงการสนับสนุนพิเศษจากจีอี
ด้านหุ้นที่ปรับตัวขึ้นร้อนแรงในสัปดาห์นี้ ตลาดหลักทรัพย์ฯ กำหนดให้นักลงทุนต้องวางเงินสด 100% ก่อนสั่งซื้อหุ้น 4 บริษัท ได้แก่ บริษัท ฮอท พอท (HOTPOT) บริษัท ตงฮั้ว คอมมูนิเคชั่นส์ (TH) บริษัท ทรีซิกตี้ไฟว์ (TSF) และบริษัทศรีวิชัยเวชวิวัฒน์ (VIH) มีผลตั้งแต่วันที่ 119 ต.ค. 2555
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ (BBL) กล่าวว่า ธนาคารกรุงเทพ สาขาฮ่องกง เสนอขายหุ้นกู้ไม่ด้อยสิทธิและไม่มีหลักประกันในตลาดต่างประเทศ โดยแบ่งเป็น หุ้นกู้อายุ 5.5 ปี จำนวน 400 ล้านเหรียญสหรัฐ อัตราดอกเบี้ย 2.75% ต่อปี และหุ้นกู้อายุ 10 ปี จำนวน 800 ล้านเหรียญสหรัฐ อัตราดอกเบี้ย 3.875% ต่อปี